Gebore ine Fasnachtsfamilie isch es als Ching sgröschte während der Fasnacht mit dä Grosse dörfe am Umzug mit zlaufe. Aber die chline Binggis wärde grösser und plötzlich längts ine nümi nume no im Vortrab mit zlaufe.    So isch das au bim Beat (13 Joor alt) und Daniela (10 Joor alt) Nussbaumer gsi. Si hei welle sälber aktiv wärde. Das mit em Pfiffe, das wäri chli ufwändig gsi, darum het ä Gugge ane miese. Im Gerold si Härz het grad afo höcher schlo, het er doch säbler mängg Joor aktiv dPauke innere Gugge gschlage.Im September 1984 isch es denne definitiv gsi. es sell ä neui Gugge gä und zwar ä Chindergugge.    Schnäll si 16 Chinder im Altersdurchschnitt vo circa 11 Joor zäme gsi und dBirsgugger-Clique für dFasnacht 1985 agmäldet. Bi dr Suechi nach Instrumänt si dChäller durforschtet worde und au im Lokal vo dr Agfrässeni-Clique isch gluegt worde, öb nit no neume verdruggti oder nüm igsetzti Güggle umeliege.  Dr Jö Heizmann het eus die erste paar Stüggle bibrocht.    Will sfinanzielle Budget nit riesig gsi isch, het jede ä alte Waggis füre gno. Damit mir glich no ä einheitlichs Bild gä hei, si im Käller vo Nussbaumers schnäll 16 Larve igleit worde und so sie mir denne serschte Mol a dFasnacht.    I dä erschte Joore hei mir hauptsächlich mit eusem chindliche Charm dZueschauer verzaubert. So isch beachtig vo dä Zuschauer weniger uf dä Musigstück gläge als zum Bispiel do durf, ob die beide Tschinelle wirklich mitenander dr glichi Schlag träffe oder nit (was natürlich oftmals ebe nit klappt het).      Mittlerwiele si mir ä Verein mit Statute, hei dMitgliederzahl vo 30 scho länger knackt und hei euse Name uf Birsgugger reduziert (dass mir ä Clique si, dass muess jo nit no im Name stoh). DDrummle vom Ronny het emene Schlagzüg platz gmacht und au die alte verbühlte und vertäschte Güggle si durch neui Trompete und Posaune ersetzt worde. Wo am Afang no wichtig gsi isch überhaupt ä Ton us eusne Instrumänt zbringe, wird hüt unter dr Leitig vom Marco scho halbprofimässig probt und musiziert.     Aber trotzdem  isch s wichtigschte bi de Birsgugger sit em Afang unveränderet blibe. Nämlich gmeinsam chöne Fasnacht mache, Spass ha und de feschti Zämähalt wo d Birsgugger usmache chöne z bewahre.    Uf 23 Joor chönne mir zrugg luege. Hei Fasnachte erläbt mit Schnee, Räge, Stürm (so dass dZiegel grad vo dä Dächer im Stedtle gfloge si) und Sunneschien. Hei chalt gha, frore und au scho gschwitzt wie Bäre. Vieles het sich i dere Zyt  verändert, aber öbbis isch immer no glich bliebe, nämlich dFreud a dr Fasnacht.      Während dene 23 Joor hei mir natürlich vieli Gschichte erläbt. Die einti oder anderi wärde mir euch sicher emol no verzelle.    Daniela Nussbaumer